Kmec, Peter, poslanec NR SR (2020-07-24):
Vážený pán predsedajúcu, vážené dámy, vážení páni, keď som hodnotil pri nástupe vlády programové vyhlásenie vlády a povedal som jasne, že zásadnou slabinou vládnej koalície je samotný predseda vlády Igor Matovič, jeho neskúsenosť zahraničnopolitická nevzdelanosť, diplomatická výbava na úrovni turistu poškodzuje obraz Slovenska v zahraničí. Je to viac než zrejmé a uvedomujú si to aj na Ministerstve zahraničných vecí, ktoré je plné elitných diplomatov, a som presvedčený, že aj v prezidentskom paláci. Igor Matovič, bez ohľadu na to, že sa priznal, že je plagiátor a zlodej, nemá mentálny predpoklad viesť tento štát. Ak niečo odhaľuje v plnej nahote túto pravdu, je to páve zahraničná politika a jeho až neohrabanosť v tomto priestore. Nechápe jemným pradenám diplomacie, vzťahov a jeho statusy naposledy z Bruselu, kde sa rozhodovalo o bytí a nebytí Európy, pripomínali návštevy turistu, ktorý si fotí všetko okrem toho, že mu nedochádza, kde sa nachádza, čo robí a o čom sa rozhoduje. Jeho neistota, ktorá z neho priam srší z televíznych záberov pri stretnutiach s európskymi lídrami, je priam do očí bijúca. Navyše sa pohybuje v spoločnosti európskych politikov, kde plagiátorstvo a zlodejina sa nenosia. Chcem pripomenúť, že Pelleginiho vláda vám zanechala Slovensko v skvelej diplomatickej kondícii. Po vražde Jána Kuciaka a Martiny Kušnírovej, ktorá naštrbila zahraničnopolitické renomé Slovenska, sme zvýšenou diplomatickou aktivitou od Pekingu po Washington, kde Peter Pellegrini rokoval so všetkými svetovými lídrami vrátane Svätého Otca, obnovili renomé Slovenska. Boli sme hrdí, čo sa nám za tak krátky čas podarilo, a preto dnes len v nemom úžase vnímame, čo Igor Matovič reprezentuje na medzinárodnej úrovni. Dovolím si zosumarizovať niekoľko zásadných bodov, ktoré ma vedú k presvedčeniu, že Igor Matovič poškodzuje obraz Slovenska v zahraničí, a že by vládna koalícia mala pristúpiť k jeho výmene. Po prvé. Už pán poslanec Richter spomínal testy z Číny, keď ihneď po nástupe novej vlády sme museli s čínskymi partnermi tlmiť nevyberavé vyhlásenie premiéra Matovičov..., Matoviča o nepi..., nepoužiteľnosti týchto rýchlotestov dovezených z Číny, ktoré podľa neho mali skončiť v Dunaji, ale po okamžitom záujme českej strany sme si ich pre istotu nechali a následne sme s nimi testovali úspešne dôchodcov a zamestnancov v domovoch sociálnych služieb. Neprispelo to k dobrým vzájomným vzťahom medzi oboma krajinami a medzinárodné kuloáre si všimli správanie predsedu vlády ako slona v čínskom porceláne. Premiér rovnako vzbudzuje obavy, či je schopný lídovať témy, ktoré pred Slovenskom stoja. Z Európskej únie sme získali na pomoc takmer 44 mld. eur. Pred vami stojí zásadná úloha, aby do 15. októbra boli predstavené programy, ktoré pomôžu slovenskej ekonomike a zastavia jej prepad. Doteraz ste neboli schopní doručiť slovenskej ekonomike záchranný balíček v priebehu prvých troch mesiacov vo výške 3 mld. eur a o 500 mil., 500-miliónových investíciách hovoríte ako o úspechu. Podnikatelia vám dnes odkazujú, že je to práve pán Matovič, ktorý brzdí všetky koncepty ekonomickej pomoci. Ako chce lídovať tento človek európsku miliardovú pomoc, keď zlyhal v manažovaní procesov na záchranu ekonomiky počas týchto prvých troch mesiacov? Vymeňte pána Matoviča, pretože štát a ľudia v ňom žijúci sa ocitnú v biede a podnikatelia skrachujú. Ďalší dôvod. Diplomovkový škandál je ťažkou ranou pre dôveryhodnosť Slovenska v zahraničí, v očiach ktorého sa stávame fakt krajinou, v ktorej vládnu plagiátori, podvodníci a zlodeji duševného vlastníctva. Takéto správy sa už objavujú v renomovaných zahraničných médiách, v Nemecku, Rakúsku, Česku, ale i v ďalekej Číne. Už som spomenul niektoré nevyberavé komentáre, či už v Českom Reflexe s podtitulkom Z novej slovenskej vlády sa stala banda plagiátorských šašov a klamárov, alebo nedávny článok v Süddeutsche Zeitung. Ako skúsený diplomat viem, že v diplomacii je reakčný čas iný ako v bežnej politike, ale na jeho konci vždy zaznie hodnotiaci verdikt. A ten nemusí byť pre Slovensko potešujúci. Mám možnosť sa stretávať s mnohými zahraničnými diplomatmi pôsobiacimi na Slovensku a častokrát, musím priznať, že čelím nie veľmi príjemným otázkam. Obávam sa, že ak táto vláda nezačne naš..., nastolovať štandardnú politickú kultúru, ktorej súčasťou je aj vyvodzovanie politickej zodpovednosti, rýchlo sa z pozície premianta ocitneme na periférii krajín, ktorým je cudzia politická kultúra a rešpektovanie demokratických pravidiel. A to si skutočne neželá nikto. Zdôrazňujem, že v iných civilizovaných krajinách sa za takéto morálne zlyhanie odstupuje z funkcie. Nie však na Slovensku. Vláda Igora Matoviča pritom sľubovala slušnosť, spravodlivosť a morálnu obnovu spoločnosti. Akosi však zabudla, že v prvom rade treba ísť príkladom a začínať od seba, inak nás dobehne realita. Nie tá potemkinovská, ktorá bola prezentovaná pánom ministrom Korčokom po sto dňoch vlády, ale tá plagiátorská premiéra Matoviča. A to si ľudia žijúci na Slovensku skutočne nezaslúžia. Už pán Matovič včera na tlačovej konferencii priznal, že premiéri mali v podkladoch informácie o jeho pli..., plagiátorskom škandále, a obvinil médiá, že oni sú dôvodom, že to mali v podkladoch. Napriek výzvam médií však stále odmieta zverejniť svoju diplomovku. Relativizuje porušovanie zákona. Kriví morálku spoločnosti a tým na medzinárodnej úrovni robí hanbu Slovensku. Ďalší dôvod. Počas Európskej rady sme zažili bezprecedentný výkon premiéra Matoviča, ale len v tom negatívnom slova zmysle. V mojej diplomatickej kariére som ešte také niečo nezažil. Jeho statusy na Facebooku navodzovali atmosféru šťastného turistu, ktorý spoznáva krásy Bruselu a belgickú kulináriu. V Bruseli pritom išlo o veľa, čo naznačovali statusy iných lídrov. Okrem toho nášho slovenského. Premiér Matovič mi začína veľmi pripomínať štýl politiky prezidenta Trumpa, dokonca používa oveľa hulvátskejší jazyk. Uvedomujem si, aké to musia mať na ministerstve zahraničných vecí ťažké, ak musia obhajovať jeho spôsob komunikácie a vysvetľovať strategickým partnerom, že Igor Matovič je len jeden a na Slovensku je veľa schopných a slušných diplomatov a politikov. Ďalší dôvod. Už na začiatku riešenia koronakrízy prijala vládna väčšina protiústavný monitorovací zákon, ktorý si ihneď všimla aj zahraničná tlač, a týždeň po nástupe novej vlády zapochyboval renomovaný portál Deutsche Welle o skutočných pohnútkach tejto legislatívy. Odcitujem časť tohto článku: „Niektoré štáty v strednej a juhovýchodnej Európe využívajú krízu COVID-19 na spochybnenie princípov a inštitúcií chrániacich právny štát. Lídrom je Maďarsko, ale nie nie výnimkou. Šírenie koronavírusu slúži ako zámienka pre pochybné obmedzenia aj v iných krajinách regiónu. Na Slovensku“ plá..., „plánuje nová“ stredopladá, „stredopravá vláda prijať zákon umožňujúci štátnym orgánom prístup k dátam od telekomunikačných operátorov. Predseda vlády Igor Matovič v utorok vyhlásil, že sledovanie mobilných telefónov zabezpečí, že ľudia zostanú izolovaní v čase karantény.“ Výzvy premiéra Matoviča na predlžovanie núdzového stavu po uplynutí zákonnej 90-dňovej lehoty pri číslach nakazených na nulovej úrovni vyvolali ďalšie otázniky zo zahraničia. Slovensko sa dostalo do skupiny krajín, ktoré museli intenzívne vysvetľovať neoprávnené obmedzovanie ľudských práv a základných slobôd vrátane práva na zhromažďovanie alebo práva na štrajk. Viaceré ďalšie kroky vlády, ktoré sa netýkali priamo riešenia koronakrízy, začali taktiež vyzývať veľa negatívnych reakcií našich zahraničných partnerov. Spomeniem iba rozporuplný výber členov Súdnej rady, ktorý bol v rozpore so samotným programovým vyhlásením vlády, následné čistky v štátnej správe a politizácia voľby generálneho prokurátora. Vážené dámy, vážení páni, ako politik s bohatou skúsenosťou diplomata musím úprimne povedať, že mi vôbec nerobí potešenie vymenovávať tieto diplomatické fauly súčasného premiéra. Možno by sa mohlo zdať, že nás to ako opozíciu môže tešiť, ale nie je to pravda. V hre je totiž viac ako len vnútropolitický zápas. Tento štát má 27 rokov a za svoju existenciu dosiahol nemalé úspechy na medzinárodnej scéne. Preto ma veľmi mrzí, ako je imidž, ako jej imidž a rešpekt znižuje človek, ktorý do funkcie predsedu vlády nedorástol. To si nezaslúži táto krajina ani ľudia, čo v nej žijú. Preto náš pokus o jeho odvolanie vnímam vzhľadom na počty v parlamente a vašu väčšinu ako šancu pre iného premiéra, ktorý pochopí podobne ako Peter Pellegrini svoj záväzok voči tomuto štátu a národu, ktorý reprezentuje. Pouvažujte nad zmenou. Určite sa vo vašich radoch nájde človek, ktorý vráti Slovenskej republike dôstojnosť a bude nás reprezentovať na medzinárodných fórach prácou, a nie prihlúplymi statusmi dehonestujúcimi nás všetkých, ktorí v tejto krajine žijeme. Ďakujem za pozornosť.